R E L A C I O N

PËR PROJEKTLIGJIN “PËR RATIFIKIMIN E MARRËVESHJES NDËRMJET REPUBLIKËS SË SHQIPËRISË DHE MBRETËRISË                    SË BASHKUAR TË BRITANISË SË MADHE DHE IRLANDËS                     SË VERIUT MBI TRANSFERIMIN E PERSONAVE TË DËNUAR”
I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Projektligji ka për qëllim zhvillimin e bashkëpunimit ndërkombëtar në fushën e së drejtës penale ndërmjet Republikës së Shqipërisë dhe Mbretërisë së Bashkuar të Britanisë së Madhe dhe Irlandës së Veriut, si dhe çuarjen më tej të qëllimeve të drejtësisë e rehabilitimin shoqëror të personave të dënuar. 
Marrëveshja për transferimin e personave të dënuar ndërmjet Republikës së Shqipërisë dhe Mbretërisë së Bashkuar të Britanisë së Madhe dhe Irlandës së Veriut është miratuar në parim nga Këshilli i Ministrave, në përputhje me parashikimet e ligjit nr.43/2016, “Për marrëveshjet ndërkombëtare në Republikën e Shqipërisë”, më 30.6.2021, dhe është nënshkruar nga pala shqiptare dhe pala britanike në datën 27.7.2021.
Kjo marrëveshje synon të përmirësojë kushtet e rregullat për transferimin e personave të dënuar nga të dyja shtetet kontraktuese, në funksion të lehtësimit të riintegrimit social të shtetasve të njërit shtet kontraktues, që vuajnë dënimin në shtetin tjetër. Marrëveshja synon të sjellë më pranë të dyja sistemet ligjore me pasojën pozitive të përshpejtimit e të thjeshtëzimit të procedurave të transferimit të personave të dënuar, duke rritur përfitimet e të gjitha palëve të përfshira në to.
Në marrëveshje janë parashikuar në mënyrë të hollësishme procedurat që ndiqen nga të dyja shtetet kontraktuese, për transferimin e personave të dënuar, vazhdimin e zbatimit të dënimit, si dhe të drejtat e trajtimi i personave të dënuar. 
Ratifikimi i kësaj marrëveshjeje vjen në zbatim të urdhërimeve ligjore dhe kushtetuese. Marrëveshja duhet t’i nënshtrohet ratifikimit, në përputhje me parashikimet e nenit 17, të ligjit nr.43/2016, “Për marrëveshjet ndërkombëtare në Republikën e Shqipërisë”. Nga ana tjetër, marrëveshjet ndërkombëtare që ratifikohen me ligj janë përcaktuar në mënyrë taksative në pikën 1, të nenit 121, të Kushtetutës. Gjithashtu, rastet e përmendura në këtë nen nuk janë shteruese, pasi Kuvendi, me shumicën e të gjithë anëtarëve, mund të ratifikojë dhe marrëveshje të tjera ndërkombëtare që nuk parashikohen në këtë nen (pika 2, e nenit 121, të Kushtetutës). 


II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Nënshkrimi i projektligjit është në përputhje me politikat e Këshillit të Ministrave të Republikës së Shqipërisë, sa i takon angazhimit në mënyrë intensive në konsolidimin dhe zhvillimin e përmirësimit të marrëdhënieve me autoritetet e huaja, në drejtim edhe të lehtësimit të procedurave të bashkëpunimit gjyqësor ndërkombëtar. 

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Marrëdhëniet juridiksionale me autoritetet e huaja në procesin penal përbëjnë një nga format më të rëndësishme të bashkëpunimit me autoritetet e huaja. Bashkëpunimi ndërshtetëror e marrëdhëniet juridiksionale me autoritetet e huaja në procesin penal janë rritur ndjeshëm këto dekadat e fundit. 

Marrëdhëniet juridiksionale me autoritetet e huaja në procesin penal kanë rëndësi të madhe, për arsye se përcaktojnë bazën ligjore, në të cilën shtetet palë mund të kërkojnë bashkëpunim ndërkombëtar.

Në Kushtetutë ka një sërë normash, që përcaktojnë parimet e marrëdhënieve juridiksionale me autoritetet e huaja në procesin penal. Në lidhje me to, Gjykata Kushtetuese, në vendimin me nr.23 datë 23.7.2009, është shprehur se: “Në bazë të neneve 116 dhe 122 të Kushtetutës, marrëveshjet ndërkombëtare të ratifikuara janë pjesë e sistemit juridik shqiptar dhe ato kanë epërsi mbi ligjet e brendshme në kundërshtim me to. Gjithashtu, këto dispozita ndërkombëtare zbatohen drejtpërdrejt, me përjashtim të rastit kur nuk janë të vetëzbatueshme dhe për zbatimin e tyre kërkohet nxjerrja e një ligji.”.

Në lidhje me marrëdhëniet juridiksionale me autoritetet e huaja në procesin penal, Kodi Penal parashikon, ndër të tjera, institutin e njohjes së vendimeve penale të gjykatave të huaja (neni 10). Kodi i Procedurës Penale është ligji bazë që rregullon marrëdhëniet juridiksionale me autoritetet e huaja në procesin penal, ku përcaktohen llojet e tyre, mënyra apo procedura se si do të ushtrohen ato dhe cilët janë autoritetet përgjegjëse për ushtrimin e tyre. Në dispozitat e përgjithshme të tij, konkretisht në dispozitën e nenit 10, ritheksohet parimi i përcaktuar në nenin 116 të Kushtetutës, duke parashikuar se: 
“Marrëdhëniet me autoritetet e huaja në fushën penale rregullohen nga marrëveshjet ndërkombëtare, të pranuara nga shteti shqiptar, nga parimet dhe normat përgjithësisht të pranuara të së drejtës ndërkombëtare, si dhe dispozitat e këtij Kodi.”.
Kodi i Procedurës Penale ka parashikuar ekzekutimin e vendimeve penale të huaja në nenet 512–518, ndërkohë ekzekutimi jashtë shtetit i vendimeve penale shqiptare parashikohet në nenet 519 – 523.

Aktualisht, marrëdhëniet e bashkëpunimit gjyqësor të Republikës së Shqipërisë me Mbretërinë e Bashkuar të Britanisë së Madhe e Irlandës së Veriut, sa i takon transferimit të personave të dënuar, rregullohen me marrëveshjen për transferimin e personave të dënuar, ratifikuar me ligjin nr.98/2013. 

Në kuadrin e procedurave të transferimit të shtetasve shqiptarë të dënuar në Mbretërinë e Bashkuar, të filluara në vitin 2013 pas hyrjes në fuqi të Marrëveshjes për Transferimin e të Dënuarve (PTA), ndërmjet Mbretërisë së Bashkuar dhe Shqipërisë, për shkak të vështirësive të hasura në praktikë për kuptimin, interpretimin e zbatimin e saj, kryesisht nga gjykatat dhe prokuroritë për shkak të ndryshimit të sistemeve të drejtësisë në Shqipëri dhe në Mbretërinë e Bashkuar, e cila i përket sistemit Common Law, u pa e domosdoshme nga palët përmirësimi i tekstit të marrëveshjes, duke negociuar për një marrëveshje të re ndërmjet tyre. 
Për këtë arsye dhe me qëllim identifikimin e problematikave që kishin ardhur si pasojë e zbatimit të parashikimeve të marrëveshjes ekzistuese, janë organizuar disa tryeza të rrumbullakëta me përfaqësues nga prokuroritë, gjykatat, Ministria e Drejtësisë e të tjerë.
Nevoja për lidhjen e nënshkrimin e një marrëveshjeje të re ndërmjet palëve kontraktuese ka të bëjë me përcaktimin e parashikimeve që kanë si objektiv thjeshtëzimin e procedurave për transferimin e personave të dënuar nga njëri shtet te tjetri dhe zbatimin efektiv të parashikimeve të marrëveshjes nga ana e organeve pjesëmarrëse në këto procedura, si: prokuroritë, gjykatat, ministria përgjegjëse për çështjet e drejtësisë dhe bashkëpunimit ndërgjyqësor në fushën penale e të tjerë. Kjo marrëveshje rregullon ato aspekte procedurale, të cilat kanë qenë pengesë për zbatueshmërinë e marrëveshjes ekzistuese. 

Konkretisht, referuar zbatimit në kohë të marrëveshjes ekzistuese ndërmjet palëve, si dhe praktikës së deritanishme, nëpërmjet parashikimeve të marrëveshjes, palët kanë përmirësuar dispozitat që lidhen me dokumentacionin e nevojshëm që shteti marrës, i cili kërkon transferimin e personave të dënuar, duhet t’i japë shtetit transferues me kërkesë me shkrim për transferimin, si dhe informacionin e nevojshëm që kërkon shteti transferues nga shteti marrës kur kërkon transferimin e personave të dënuar, ose pas marrjes së kërkesës për transferim nga shteti marrës. Përpos kësaj, janë përmirësuar parashikimet që lidhen me vazhdimin e ekzekutimit të dënimit nga shteti marrës, duke parashikuar se shteti marrës përshtat dënimin sipas përcaktimeve që gjenden në këtë marrëveshje. Në rast se shteti transferues nuk është i kënaqur me përshtatjen e propozuar të dënimit, ruan të drejtën për të tërhequr kërkesën për transferim në çdo rast. 
Në marrëveshje është parashikuar gjithashtu se përkthimi i dokumenteve të nevojshme në kuadër të procedurave për transferimin e personave të dënuar është në përgjegjësinë e shtetit transferues.

Sa më sipër, në kuadër të përmirësimit të klimës në drejtësi dhe zbatimit efektiv të parashikimeve procedurale për transferimin e personave të dënuar ndërmjet Republikës së Shqipërisë dhe Mbretërisë së Bashkuar të Britanisë së Madhe dhe Irlandës së Veriut, lind domosdoshmëria e forcimit të kuadrit rregullator për sa i takon transferimit të shtetasve të dënuar të shteteve nënshkruese të marrëveshjes, përmirësimit e lehtësimit të këtij procesi. 

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektligji mbështetet në nenin 121 të Kushtetutës, si dhe në ligjin nr.43/2016, “Për marrëveshjet ndërkombëtare në Republikën e Shqipërisë”, konkretisht në nenin 17 të tij, i cili parashikon ratifikimin e marrëveshjeve ndërkombëtare. 
Projektakti është në përputhje me Kushtetutën, legjislacionin e brendshëm dhe të drejtën ndërkombëtare të detyrueshme për Republikën e Shqipërisë.
V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Projektligji nuk synon përafrimin me acquis të Bashkimit Evropian, andaj nuk ka vlerësim të shkallës së përafrimit me legjislacionin e Bashkimit Evropian.
VI. PËRMBLEDHJE SHPJEGUESE E PËRMBAJTJES SË PROJEKTAKTIT

Marrëveshja e nënshkruar përmban gjithsej 15 nene, përmbajtja e të cilëve parashtrohet në mënyrë të përmbledhur, si më poshtë vijon:

Neni 1 jep përkufizimet për disa terma të caktuara për qëllime të kësaj marrëveshje, të cilat përdoren në parashikimet e mëposhtme, si: “Shtet transferues”, “Shtet marrës”, “person i dënuar”, “dënim”, “vendim” dhe “shtetas” në lidhje me Shqipërinë dhe në lidhje me Mbretërinë e Bashkuar. 

Neni 2 parashikon disa parime të përgjithshme, duke përcaktuar, ndër të tjera, se palët i ofrojnë njëra-tjetrës nivelin më të gjerë të bashkëpunimit lidhur me transferimin e personave të dënuar në përputhje me dispozitat e kësaj marrëveshjeje.  Kur të dyja palët bien dakord dhe në përputhje me dispozitat e kësaj marrëveshjeje, një person i dënuar mund të transferohet nga territori i shtetit transferues në territorin e shtetit marrës me pëlqimin e personit të dënuar ose pa pëlqimin e personit të dënuar, kur është lëshuar një urdhër për dëbimin, përjashtimin ose largimin, me qëllim që personi i dënuar të vazhdojë kryerjen e dënimit të dhënë nga shteti transferues.  

Ndërmjet palëve, kjo marrëveshje ka përparësi mbi çdo marrëveshje shumëpalëshe që rregullon transferimin e personave të dënuar, ku të dyja palët mund të jenë palë. Gjithashtu, në këtë nen, palët kanë parashikuar mundësinë e lidhjes së një memorandumi mirëkuptimi që rregullon zbatimin e kësaj marrëveshjeje.
Neni 3 përmban kushtet, të cilat duhet të plotësohen, me qëllim transferimin e subjekteve të dënuara nga njëra palë te tjetra. Konkretisht:
i. personi i dënuar duhet të jetë shtetas i shtetit marrës për qëllime të kësaj marrëveshjeje; 

ii. personi i dënuar duhet të japë pëlqimin për transferimin ose është subjekt i një urdhri për dëbim, deportim ose largim nga shteti transferues; 

iii. vendimi duhet të jetë i formës së prerë dhe asnjë procedim tjetër ligjor, që lidhet me veprën ose ndonjë vepër tjetër të kryer nga personi i dënuar, nuk duhet të jetë në proces në shtetin transferues; 

iv. veprimet ose mosveprimet për të cilat është dhënë dënimi përbëjnë një vepër penale, sipas ligjit të shtetit marrës ose do të përbënin një vepër penale, nëse kryhej në territorin e tij; 

v. personi i dënuar të ketë ende të paktën 6 muaj dënim për të kryer në kohën kur merret kërkesa për transferim; në raste të veçanta, palët mund të bien dakord për transferimin edhe nëse personi i dënuar ka më pak se 6 muaj dënim për të vuajtur; dhe

vi. shteti transferues e shteti marrës duhet të bien dakord  për transferimin.
Neni 4 parashikon procedurat e transferimit, duke përcaktuar se kërkesat për transferim dhe përgjigjet bëhen me shkrim ndërmjet autoriteteve përkatëse. Gjithashtu, në këtë nen është listuar i gjithë informacioni dhe dokumentet e nevojshme, që shteti marrës duhet t’i japë shtetit kërkues, kur kërkon transferimin e personave të dënuar, apo që shteti transferues duhet të sigurojë, kur kërkon transferimin e personave të dënuar, apo pas marrjes së kërkesës për transferim nga shteti marrës. Po kështu, është përcaktuar i gjithë informacioni i nevojshëm që shteti marrës duhet t’i sigurojë shtetit transferues, pas shqyrtimit nga shteti marrës të të gjithë informacionit të dhënë nga shteti transferues, duke qenë i gatshëm për të proceduar me transferimin. Përkthimi i dokumenteve është përgjegjësi e shtetit transferues. 

Përpos kësaj, parashikohet se, kur palët kanë rënë dakord për transferimin, ato do të marrin masa për transferimin e personit të dënuar. Dorëzimi i personit të dënuar nga autoritetet e shtetit transferues tek ato të shtetit marrës ndodh në datën e vendin e rënë dakord nga të dyja palët.
Neni 5 ka parashikuar efektet e transferimit për shtetin transferues, duke përcaktuar se marrja në dorëzim e personit të dënuar nga autoritetet e shtetit marrës ka efektin e pezullimit të zbatimit të dënimit nga autoritetet në shtetin transferues. Shteti transferues nuk zbaton dënimin, nëse shteti marrës çmon që zbatimi i dënimit të ketë përfunduar. 
Neni 6 garanton ruajtjen e juridiksionit ekskluziv të shtetit transferues për rishikimin e vendimit gjyqësor dhe dënimit. 
Në nenin 7 gjenden përcaktime me rëndësi të posaçme për vazhdimësinë e zbatimit të dënimit për personat e dënuar në shtetin marrës. Kur dënimi i vendosur nga shteti transferues është në pajtim me ligjet e shtetit marrës, shteti marrës, pasi njeh gjykimin, zbaton dënimin sikur dënimi të ishte dhënë në shtetin marrës. 
Shteti marrës nuk do ta konvertojë dënimin në një dënim të ri, por mundet që, me marrëveshjen e shtetit transferues, të përshtatë dënimin sipas rregullave vijuese: 
i. Kur dënimi e kalon dënimin maksimal të parashikuar në shtetin marrës për një vepër penale të ngjashme, shteti marrës mund të ulë dënimin në dënimin maksimal të parashikuar në legjislacionin e shtetit marrës për atë vepër penale; 

ii. Kur një dënim nuk është një dënim me burgim të përjetshëm dhe zbatimi i dënimit në shtetin marrës rezulton në një datë të mëvonshme lirimi me kusht, shteti marrës mund të përshtatë dënimin e përgjithshëm, duke e përafruar datën e lirimit me kusht me atë të shtetit transferues;
iii. Kur është dhënë një dënim me burgim të përjetshëm nga gjykata që ka dhënë dënimin në shtetin transferues dhe ajo gjykatë ka specifikuar një periudhë që duhet të kryhet me burgim përpara se personi të konsiderohet për lirim me kusht, atëherë shteti marrës mund të përshtatë dënimin në një kohëzgjatje të tillë që të sigurojë që data e lirimit me kusht në shtetin marrës të mos jetë më pak se periudha e specifikuar me burgim, e përcaktuar në gjykatë nga shteti transferues. 
Megjithatë, pavarësisht rregullave të mësipërme, në marrëveshje parashikohet e drejta e shtetit transferues për të tërhequr kërkesën për transferim, nëse nuk është i kënaqur me përshtatjen e propozuar të dënimit në çdo rast. 
Vazhdimi i zbatimit të dënimit pas transferimit rregullohet nga ligjet e procedurat e shtetit marrës, duke përfshirë ato që rregullojnë kushtet e burgimit, kufizimit ose ndonjë heqje tjetër lirie dhe ato që parashikojnë uljen e periudhës së burgimit, kufizimit ose të ndonjë heqjeje tjetër lirie, me kusht, lirimi me kusht, ulje dënimi ose ndryshe.
Dispozita parashikon edhe informacionin që shteti marrës i jep informacionin e mëposhtëm shtetit transferues lidhur me vazhdimin e zbatimit të dënimit kur dënimi ka përfunduar; nëse personi i dënuar është arratisur nga burgu; personi i dënuar është i paaftë të përfundojë dënimin për ndonjë arsye; ose, një raport të posaçëm, nëse kërkohet nga shteti transferues. 
Gjatë negociatave, palët kanë shkëmbyer edhe një notë shpjeguese për kuptimin e përbashkët të nenit 7, të kësaj marrëveshje. Si rrjedhojë, neni 7 i marrëveshjes për të dyja palët duhet kuptuar, si më poshtë vijon:
“Neni 7 i marrëveshjes është ndryshuar për shkak se Mbretëria e Bashkuar dhe Shqipëria kanë dispozita të ndryshme për lirimin e parakohshëm. Për të siguruar që të burgosurit e transferuar sipas marrëveshjes të mos jenë në disavantazh të padrejtë vetëm si pasojë e transferimit, palët në marrëveshje kanë rënë dakord që shteti pritës mund të përshtatë dënimin e përgjithshëm për të harmonizuar më mirë datën e lirimit me kusht me atë të shtetit transferues.
Për ta bërë këtë, paragrafi 1, i nenit 7, i mundëson shtetit pritës të zbatojë dënimin e dhënë në shtetin transferues sikur të ishte dhënë në shtetin pritës. Kjo i mundëson shtetit pritës të trajtojë dënimin në të njëjtën mënyrë si një dënim i brendshëm për qëllime të zbatimit të dënimit dhe në zbatimin e masave të tij të lirimit. 
Paragrafi 2, në mënyrë specifike, përjashton mundësinë e konvertimit të dënimit. Për këtë qëllim, konvertimi i një dënimi nënkupton një ushtrim të ridënimit, ku shteti pritës ka detyrimin ligjor lidhur me njohjen e fajësisë dhe të dënimit në shtetin transferues, por është në gjendje të zëvendësojë dënimin e dhënë në shtetin transferues me një dënim që do të ishte dhënë nga gjykatat e tij, nëse vepra do të ishte kryer në territorin e tij. Megjithëse konvertimi i një dënimi është i përjashtuar, paragrafi 2 përcakton rrethanat e kufizuara, në të cilat një dënim mund të përshtatet ose të reduktohet. Përshtatja e dënimit i mundëson uljen apo ndryshimin e vendimit dënimit që njihet në rrethanat e kufizuara të përcaktuara në nënparagrafë.  
Paragrafi 2(a) lejon që një dënim të përshtatet kur dënimi i dhënë në shtetin transferues tejkalon dënimin maksimal të parashikuar nga ligji i shtetit pritës për të njëjtën vepër. Një përshtatje e tillë kufizohet në periudhën maksimale të përcaktuar nga ligji në shtetin pritës.   
Paragrafi 2(b) lejon shtetin pritës të përshtatë (zvogëlojë) dënimin me atë që do të jepte një datë lirimi, që është e ngjashme ose ekuivalente me atë të zbatueshme në shtetin transferues. Për shembull, një i burgosur i dënuar me               9 vjet burgim, i cili do të lirohej automatikisht në shtetin transferues pas vuajtjes së 4 viteve e 6 muaj (gjysma e dënimit), mund të përshtatë dënimin prej 9 vitesh me një dënim prej 7 vitesh në shtetin pritës ku lirimi është caktuar në dy të tretat, kjo do të parashikonte lirimin pas vuajtjes së 4 viteve e 7 muajsh.
Paragrafi 2(c) lejon që një dënim i përjetshëm të konvertohet në një dënim me afat të caktuar. Në Mbretërinë e Bashkuar, kur një gjykatë vendos një dënim me burgim të përjetshëm, cakton gjithashtu një afat minimal (i njohur gjithashtu si tarifa) - “periudha e specifikuar”. Afati minimal është pjesa e vuajtjes së dënimit. Pasi të ketë përfunduar afati minimal, i burgosuri mund të konsiderohet për lirim. Meqenëse afati minimal në Mbretërinë e Bashkuar përcaktohet nga gjykata, është mendimi i autoriteteve britanike se çdo rritje e këtij afati do të përbënte një përkeqësim të dënimit. Ndaj, paragrafi 2(c) lejon që një dënim i përjetshëm të përshtatet me një dënim me afat të caktuar, i cili përafron periudhën e burgimit të dënimit me afatin minimal të dënimit në Mbretërinë e Bashkuar, në mënyrë që data e lirimit me kusht të mos jetë më e vogël se periudha e specifikuar.
Paragrafi 3 lejon që shteti transferues të tërheqë kërkesën për transferim, nëse nuk pajtohet me miratimin e propozuar të dënimit. 
Paragrafi 4 parandalon rëndimin e dënimit në çdo rrethanë.
Tabela e përshtatjes së dënimit më poshtë ka si qëllim të mbështesë Gjykatat në Shqipëri në caktimin e një dënimi të përshtatshëm në përputhje me kërkesat e nenit 7 (1) (b) dhe (c) të marrëveshjes. Synimi është që të sjellë masat e aplikueshme të lirimit në Shqipëri në harmoni të ngushtë me ato të Mbretërisë së Bashkuar, duke përshtatur gjatësinë e masës së dënimit që do të kryhet në Shqipëri. Nuk synon të kopjojë masat e lirimit britanik dhe adaptimi i dënimit, në përputhje me nenin 7 (1) (b) dhe (c) të kësaj marrëveshjeje, mund të mos rezultojë në një kopje ekzakte të datës së lirimit me kusht në Mbretërinë e Bashkuar. 
Asgjë në këtë shpjegim nuk kërkon që gjykata të përshtatë një dënim. Kjo mbetet çështje për t’u përcaktuar nga gjykata rast pas rasti.”.
TABELA E PËRSHTATJES SË DËNIMIT
	DËNIMI I DHËNË NË MBRETËRINË E BASHKUAR
	PERIUDHA PËR T'U VUAJTUR DERI NË DATËN E LIRIMIT ME KUSHT NË MB (gjysma e dënimit)
	DËNIM I PËRAFËRT EKUIVALENT NË SHQIPËRI

	5 vjet
	2 vjet dhe  6 muaj
	3 vjet dhe  4 muaj

	6 vjet
	3 vjet
	4 vjet dhe  6 muaj

	7 vjet
	3 vjet dhe  6 muaj
	5 vjet dhe  3 muaj

	8 vjet
	4 vjet
	6 vjet 

	9 vjet
	4 vjet dhe  6 muaj
	6 vjet dhe  9 muaj

	10 vjet
	5 vjet
	7 vjet dhe  6 muaj

	11 vjet
	5 vjet dhe  6 muaj
	8 vjet dhe  3 muaj

	12 vjet
	6 vjet
	9 vjet

	13 vjet
	6 vjet dhe  6 muaj
	9 vjet dhe  9 muaj

	14 vjet
	7 vjet
	10 vjet dhe  6 muaj

	15 vjet
	7 vjet dhe  6 muaj
	11 vjet dhe  3 muaj

	16 vjet
	8 vjet
	12 vjet

	17 vjet
	8 vjet dhe  6 muaj
	12 vjet dhe  9 muaj

	18 vjet
	9 vjet
	13 vjet dhe  6 muaj

	19 vjet
	9 vjet dhe  6 muaj
	14 vjet dhe  3 muaj

	20 vjet
	10 vjet
	15 vjet 

	21 vjet
	10 vjet dhe  6 muaj
	15 vjet dhe  9 muaj

	22 vjet
	11 vjet
	16 vjet dhe  6 muaj

	23 vjet
	11 vjet dhe  6 muaj
	17 vjet dhe  3 muaj

	24 vjet
	12 vjet
	18 vjet

	25 vjet
	12 vjet dhe  6 muaj
	18 vjet dhe  9 muaj

	26 vjet
	13 vjet
	19 vjet dhe  6 muaj

	27 vjet
	13 vjet dhe  6 muaj
	20 vjet dhe  3 muaj

	28 vjet
	14 vjet
	21 vjet

	29 vjet
	14 vjet dhe  6 muaj
	21 vjet dhe  9 muaj

	30 vjet
	15 vjet
	22 vjet dhe  6 muaj


Këto rregullime synojnë përmirësimin e procesit të administrimit të dënimit pas transferimit të personit në shtetin marrës, si dhe përmirësimin e procedurës së përshtatjes së dënimit. 
Neni 8 parashikon të drejtat e personave të dënuar, që konsistojnë në informimin e tij nga shteti transferues për përmbajtjen e kësaj marrëveshjeje, shpjegimin me shkrim të kushteve të transferimit në gjuhën e personit të dënuar, si dhe dhënien e mundësisë për të paraqitur një mendim me shkrim pranë autoriteteve përkatëse të shtetit transferues, para se ky i fundit të japë pëlqimin me shkrim ndaj kushteve të transferimit. 
Neni 9 parashikon trajtimin e personave të dënuar, në përputhje me detyrimet e zbatueshme ndërkombëtare për të drejtat e njeriut, veçanërisht në lidhje me të drejtën ndaj jetës e ndalimin kundër torturës dhe trajtimit ose dënimit mizor, çnjerëzor ose degradues. 
Neni 10 përcakton rregulla lidhur me ndjekjen penale për vepra të tjera, duke përcaktuar se, personi i dënuar, i transferuar sipas dispozitave të kësaj marrëveshjeje, nuk ndiqet penalisht, dënohet ose ndalohet me qëllim kryerjen e një dënimi ose urdhri ndalimi për ndonjë vepër penale të kryer përpara transferimit, të ndryshme nga ajo për të cilën është vendosur dënimi që duhet të zbatohet. Gjithashtu, personave të dënuar nuk do t’u kufizohet liria personale për ndonjë arsye tjetër, përveç kur shteti transferues e autorizon këtë, ose kur personi i dënuar, pasi të ketë pasur mundësinë për t’u larguar nga territori i shtetit marrës, nuk e ka bërë këtë brenda 45 ditëve nga përfundimi i dënimit ose nëse personi i dënuar është kthyer në shtetin marrës pasi të jetë larguar prej tij.
Në rastin e autorizimit nga shteti transferues, shteti marrës i paraqet një kërkesë për autorizim shtetit transferues. Kërkesa për autorizim shoqërohet nga të gjitha dokumentet përkatëse dhe vërtetimi ligjor i ndonjë deklarate të bërë nga personi i dënuar. Autorizimi mund të jepet nga shteti transferues kur vepra për të cilën kërkohet do të ishte e ekstradueshme sipas ligjit të shtetit transferues ose kur ekstradimi do të përjashtohej vetëm për shkak të kohëzgjatjes së dënimit.  
Neni 11 parashikon se, nëse një palë transferon një person të dënuar për ose nga një shtet i tretë, pala tjetër do të bashkëpunojë për lehtësimin e transitit të këtij personi të dënuar nëpërmjet territorit të saj. Pala që synon të bëjë një transferim të tillë do t’i japë njoftim paraprak palës tjetër në lidhje me këtë transit. 
Neni 12 përmban parashikime në lidhje me zbatimin territorial të marrëveshjes, e cila për Republikën e Shqipërisë do të zbatohet për territorin e Republikës së Shqipërisë, ndërsa lidhur me Mbretërinë e Bashkuar, do të jetë e zbatueshme në territorin e Mbretërisë së Bashkuar të Britanisë së Madhe dhe Irlandën e Veriut dhe Ishullin Man; dhe çdo territor tjetër për marrëdhëniet ndërkombëtare të të cilit Mbretëria e Bashkuar është përgjegjëse dhe në të cilin kjo marrëveshje do të jetë shtrirë me marrëveshje të ndërsjellë ndërmjet palëve me anë të shkëmbimit të notave.
Nenet 13, 14 e 15 përmbajnë rregulla në lidhje me zbatimin e marrëveshjes për transferimin e personave të dënuar, të cilët janë dënuar para ose pas hyrjes në fuqi të kësaj marrëveshjeje; zgjidhjen në rrugë diplomatike të çdo mosmarrëveshjeje ndërmjet palëve, si dhe dispozitat përfundimtare, sa i takon hyrjes në fuqi apo edhe përfundimit të marrëveshjes.
Specifikisht, në lidhje me hyrjen në fuqi, marrëveshja përcakton në nenin 15 se secila prej palëve njofton tjetrën në lidhje me përfundimin e procedurave të tyre përkatëse të brendshme kushtetuese dhe ligjore të kërkuara për hyrjen në fuqi të kësaj marrëveshje. Marrëveshja do t’i nënshtrohet ratifikimit, në përputhje me parashikimet e nenit 17, të ligjit nr.43/2016, pasi ratifikimi është akti, me anë të të cilit Republika e Shqipërisë shpreh pëlqimin për të qenë e lidhur nga një marrëveshje ndërkombëtare e nënshkruar më parë prej saj.

VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT

Ngarkohen me zbatimin e parashikimeve të projektaktit të gjitha institucionet ligjzbatuese, duke përfshirë këtu gjykatën, prokurorinë e të tjerë. 

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Projektligji është hartuar nga Ministria e Drejtësisë. 

Në zbatim të parashikimeve ligjore, projektakti i është përcjellë për mendim edhe Prokurorisë së Përgjithshme, Këshillit të Lartë Gjyqësor, si dhe Këshillit të Lartë të Prokurorisë.
Këshilli i Lartë i Prokurorisë dhe Këshilli i Lartë Gjyqësor janë shprehur parimisht dakord për përmbajtjen e projektaktit.
Prokuroria e Përgjithshme është shprehur parimisht dakord për përmbajtjen e projektaktit, duke sugjeruar që pjesë e marrëveshjes të jetë edhe shtojca shpjeguese, e cila është dakordësuar gjatë procesit të negociatave. 
Lidhur me komentin e bërë nga Prokuroria e Përgjithshme, Ministria e Drejtësisë shpjegon se shtojca shpjeguese ka qenë pjesë e diskutimeve ndërmjet palëve dhe është rënë dakord që ky dokument të shërbejë si orientim për gjykatat e prokurorinë, me qëllim shmangien e zbatimit të gabuar të marrëveshjes në praktikë. Megjithatë, duke qenë se ky dokument ka më tepër karakter shpjegues/orientues, është dakordësuar që të jetë pjesë e dokumenteve shoqëruese dhe jo e  marrëveshjes në vetvete. Për këtë qëllim, nota shpjeguese është pjesë e relacionit të këtij projektligji, me qëllim që, në çdo rast, të jetë i përdorshëm nga gjykatat në Shqipëri gjatë zbatimit të marrëveshjes, në drejtim të përcaktimit të qëllimit të palëve kur kanë negociuar nenin 7, të kësaj marrëveshjeje.
IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Projektligji nuk passjell efekte financiare shtesë në buxhetin e shtetit.  
KËSHILLI I MINISTRAVE

